የሰብዓዊ መብት አከባበር ላይ የነበረውን ችግር ለመቅረፍ በህግ ማዕቀፎች ላይ ማሻሻያዎች እንደሚደረጉ ተገለጸ
ዋለልኝ አየለአዲስ አበባ፡- በሰብዓዊ መብት አከባበር ላይ የነበረውን ችግር ለመቅረፍ በሕግ ማእቀፎች ላይ ማሻሻያዎች እንደሚደረጉ በፌዴራል ጠቅላይ አቃቤ ህግ የብሔራዊ የሰብዓዊ መብት የድርጊት መርሐ ግብር ጽሕፈት ቤት ገለጸ::በፌዴራል ጠቅላይ አቃቤ ሕግ የብሔራዊ የሰብዓዊ መብት የድርጊት መርሐ ግብር ጽሕፈት ቤት ኃላፊ አቶ ይበቃል ግዛው በተለይም ለአዲስ ዘመን ጋዜጣ እንደገለጹት፤ የሰብዓዊ መብት የሕግ ማዕቀፎችን ለማሻሻል ረቂቅ ሰነድ ተዘጋጅቷል። ሰነዱ በክልሎች የሚታዩ የሰብዓዊ መብት ጉዳዮችን በአግባቡ የሚለይ ነው::የድርጊት መርሐ ግብሩ ሦስተኛው ሲሆን ከዚህ በፊት ከነበሩት የተሻለ ለማድረግ እየተሰራ ነው:: ከለውጡ በፊት የነበሩት የሰብዓዊ መብት ጉዳዮች ሰፊ ፈተና የነበረባቸው ናቸው ያሉት አቶ ይበቃል ፣ አንደኛውና ሁለተኛው የሰብዓዊ መብት የድርጊት መርሐ ግብሮች አፈጻጸም በነበረው ፖለቲካዊ ዓውድ አመርቂ አልነበረም ብለዋል ። የአፈፃፀም ውስንነቶች እንደነበሩበትም አስታውቀዋል ::ከለውጡ በኋላ ለመጀመሪያ ጊዜ የተዘጋጀው ሦስተኛው ረቂቅ ሰነድ ብዙ ማሻሻያዎችን መያዙን ያመለከቱት ኃላፊው ፣ ለውጡ ሰብዓዊ መብቶችን ለማስከበር ምቹ ሁኔታ የፈጠረ በመሆኑ የረቂቅ ሰነዱ ይዘት በለውጡ ዓውድ የተቃኘ ነው ብለዋል:: እንደ አቶ ይበቃል ገለጻ፤ ከሕግ አንፃር ሰብዓዊ መብቶችን ይበልጥ ለማስከበር እንዲያስችሉ አዳዲስ የህግ ማዕቀፎች ይወጣሉ::መንግስት በዓለም አቀፍ ግዴታዎች ውስጥ ሊፈጽማቸው የሚችል ኃላፊነቶች ይኖሩታል::በፖለቲካዊና የሲቪል መብቶች፣ በሴቶችና ህጻናት፣ በአረጋውያን መብቶች ላይ አዳዲስ የአሰራር ሥርዓቶች ይዘረጋሉ::ሰብዓዊ መብት ሲባል በብዙዎች አዕምሮ የሚመጣው የፍትሕ ተቋማት ላይ ቢሆንም ሰብዓዊ መብት በሁሉም ቦታ ያለ ነው የሚሉት አቶ ይበቃል ፣ ይህን ለማስፈጸም በተዘጋጀው ረቂቅ የድርጊት መርሐ ግብር ላይ በርካታ ተቋማት እንዲካተቱ ተደርጓል::የመሰረተ ልማት ሥራዎች ሁሉ የሰብዓዊ መብት ጉዳይ ያለባቸው ናቸው:: ሰብዓዊ መብት የማይመለከተው የመንግስት ተቋም ስለሌለ ለሁሉም ኃላፊነት እንደሚሰጥ አስታውቀዋል፡ ‹‹ከዚህ በፊት ነበረው አሰራር የፖለቲካ ቁርጠኝነት ከፍተት ይታይ ነበር›› ያሉት አቶ ይበቃል፤ በማዘጋጀትና በመወሰን ሂደት የመንግስት መፍቀድ አለመፍቀድም መሰናክል ሆኖ እንደነበር አመልክተዋል::በዚህም ምክንያት ከዚህ በፊት የነበሩትን መርሐ ግብሮች በታሰበላቸው ዓላማ ለማስኬድ አልተቻለም::ከለውጡ ወዲህ የፖለቲካ ቁርጠኝነት በመታየት የድርጊት መርሐ ግብሩ በሰፊው እንዲሻሻል ተደርጓል ብለዋል::ለድርጊት መርሐ ግብሩ በቂ መዋዕለ ንዋይ እንደሚመደብ በውይይቱ ላይ የተገለጸ ሲሆን፤ የድርጊት መርሐ ግብሩ ግብዓቶች፤ የኢፌዴሪ ሕገ መንግስት፣ ኢትዮጵያ የተቀበለቻቸው ዓለም አቀፍ የሰብዓዊ መብት ስምምነቶች፣ የመንግስት ፖሊሲና ስትራቴጂዎች፣ አዋጆች፣ ደንቦችና መመሪያዎች እና የመንግስት ተቋማት ዓመታዊ ሪፖርቶች ይሆናሉ::አዲስ ዘመን ህዳር
30/2013